Na temelju članka 9. Stavka 10. Zakona o grobljima (Narodne novine 78/25, 80/25) i članka 31. Statuta Općine Smokvica("Službeni glasnik Općine Smokvica broj 03/09, 22/13, 06/18 i 05/21) Općinsko vijeće Općine Smokvica na svojoj 3. sjednici održanoj dana 26. studenog 2025. godine donosi

**ODLUKU**

**O GROBLJIMA NA PODRUČJU OPĆINE SMOKVICA**

**I. UVODNE ODREDBE**

Članak 1.

Ovom Odlukom o grobljima na području Općine Smokvica ( u daljnjem tekstu: Odluka) uređuju se:

* mjerila i kriteriji za dodjelu i ustupanje grobnih mjesta na korištenje
* iskopavanje i premještaj posmrtnih ostataka
* ukopi
* način ukopa nepoznatih osoba
* produbljenje groba i premještanje posmrtnih ostataka u grobnici
* održavanje groblja i uklanjanje otpada
* uvjeti, način i mjesto prosipanja kremiranih posmrtnih ostataka umrle osobe
* uvjeti i mjerila za plaćanje naknade pri dodjeli grobnog mjesta i godišnje grobne naknade, kao i mogućnost plaćanja godišnje grobne naknade unaprijed
* mogućnost da se grobno mjesto dodijeli na korištenje bez obveze premještanja ostataka tijela umrlih osoba u zajedničku grobnicu
* pravila za određivanje naknade za stjecanje opreme i uređaja koji se nalaze na grobnom mjestu bez korisnika grobnog mjesta
* prekršajne sankcije za prekršitelje odredbi.

Članak 2.

Groblja su komunalni objekti, kojima upravlja T.D. Krublić d.o.o., koji ne odgovara za štete na grobovima i grobnicama koje su počinile treće osobe.

Članak 3.

Na području Općine Smokvica se nalazi jedno groblje sv. Ciprijana.

**II. UPRAVLJANJE GROBLJIMA**

Članak 4.

Grobljem upravlja T.D. Krublić d.o.o. (u daljnjem tekstu: upravitelj groblja).

Pod upravljanjem groblja podrazumijeva se:

-dodjela grobnih mjesta na korištenje,

-uređenje, održavanje i rekonstrukciju groblja,

-naplata naknade kod dodjele grobnog mjesta,

-naplata godišnje grobne naknade,

-naplata naknade za korištenje grobnih usluga,

-naplata naknade za ukop umrle osobe,

-utvrđivanje veličine grobnih mjesta,

-vođenje grobnih očevidnika i knjige umrlih osoba,

-održavanje groblja i uklanjanje otpada.

O uređenju i održavanju dodijeljenih grobnih mjesta dužni su brinuti korisnici.

**1. Mjerila i kriteriji za dodjelu i ustupanje grobnih mjesta**

Članak 5.

Grobno mjesto u smislu ove odluke može biti širine jednog grobnog mjesta, širine dva ili više grobnih mjesta.

T.D. Krublić d.o.o. izrađuje plan groblja, a u plan groblja unose se grobna polja, koja se dijele na redove, a redovi na grobna mjesta.

Grobno mjesto se dodjeljuju na korištenje u času nastale potrebe za ukopom, ili unaprijed prije potrebe za ukopom.

**2. Premještaj posmrtnih ostataka**

Članak 6.

Premještaj posmrtnih ostataka je moguće zbog potreba uređenja groblja ili na zahtjev osoba koje imaju pravo ukopa u grobno mjesto.

Za premještaj posmrtnih ostataka potrebna je suglasnost svih sukorisnika grobnog mjesta.

Premještanje posmrtnih ostataka ne može se vršiti u periodu od 1. lipnja do 30. rujna.

**3. Ukop umrle osobe**

Članak 7.

Ukop umrle osobe može se izvršiti po odobrenju upravitelja groblja, nakon što isti utvrdi da su ispunjeni slijedeći uvjeti:

* da je korisnik grobnog mjesta podmirio grobne naknade i pristojbe, i
* da su ispunjeni uvjeti iz propisa o zdravstvenoj zaštiti kojim su regulirana pitanja smrti i sahrane umrlih osoba.

Pogrebi se održavaju od mjeseca listopada do ožujka između 10 i 16 sati, a u ostalim mjesecima između 9 i 19 sati.

Pogrebi se u pravilu ne održavaju nedjeljom i blagdanom, osim u opravdanim slučajevima.

Članak 8.

Umrloga se može ukapati na groblju koje je on odredio za života ili koje odredi njegova obitelj, odnosno osobe koje su dužne skrbiti o njegovu ukopu.

Članak 9.

Na pokop umrlog od zarazne bolesti primjenjuju se posebni propisi.

**4. Ukop nepoznatih osoba**

Članak 10.

Krublić d.o.o. može ukopati preminulu nepoznatu osobu ili preminulu osobu koja nema rodbine koja bi se brinula za ukop na groblju.

Nepoznate osobe ukapaju se u općinsku grobnicu. Trošak ukopa nepoznate osobe snosi Općina.

**5. Produbljenje groba i premještanje posmrtnih ostataka u grobnici**

Članak 11.

Unutar grobnice mogu se presložiti posmrtni ostaci ranijih ukopa radi oslobađanja ukopnog mjesta za novi ukop i prije proteka 20 godina od ukopa u grobnicu ako su prijašnji ukopi bili u limene lijesove koji su neoštećeni u trenutku preslagivanja.

U suprotnom posmrtni ostaci se mogu premjestiti radi oslobađanja ukopnog mjesta za novi ukop nakon proteka 20 godina od ukopa u grobnicu.

**6. Održavanje groblja i uklanjanje otpada**

Članak 12.

Upravitelj groblja vodi brigu o održavanju groblja i uklanjanju otpada s groblja.

Groblje mora biti ograđeno te održavano tako da uvijek bude čisto i uredno.

Mrtvačnica i drugi objekti na groblju moraju se održavati u urednom i ispravnom stanju.

Korisnik grobnog mjesta dužan je grobno mjesto i prostor oko njega održavati urednim i čistim.

Na groblju se u pravilu sadi ukrasno cvijeće i ukrasno bilje.

Natpisi na grobovima i grobnicama ne smiju vrijeđati ničije nacionalne, vjerske ili moralne osjećaje, niti na bilo koji način povrijediti uspomenu na pokojnika.

Članak 13.

Radi osiguranja nesmetanog obavljanja ukopa i održavanja reda na groblju osobe koje izvode radove na groblju dužne su:

- radove izvoditi tako da se do najveće mjere očuvaju mir i dostojanstvo na groblju, a mogu se obavljati samo u radne dane,

- građevni materijal (opeka, kamen, šljunak, pijesak, cement, vapno i slično) držati na groblju samo za vrijeme izvođenja radova,

- u slučaju prekida radova, odnosno nakon završetka radova radilište dovesti u prijašnje stanje.

**7. Uvjeti upravljanja grobljem**

Članak 14.

Uprava groblja određuje raspored ispraćaja i ukopa.

Uprava groblja vodi grobni očevidnik o ukopu svih umrlih osoba na području Općine Smokvica koji sadrži podatke o: nazivu groblja, vrsti i položaju grobnih mjesta, ograničenju prava korištenja grobnog mjesta, korisnicima grobnih mjesta, osnovi stjecanja prava korištenja, osobama koje imaju pravo ukopa, lokaciji grobnog mjesta ako se ono nalazi izvan groblja, imenu i prezimenu, imenu oca, OIB-u, adresa, datum rođenja i smrti, vjeroispovijesti, datumu pogreba.

Uprava groblja dužna je upravljati grobljem pažnjom dobroga gospodara na način kojim se iskazuje poštovanje prema umrlima.

Grobljem se upravlja na način koji odgovara tehničkim i sanitarnim uvjetima, pri čemu treba voditi računa o zaštiti okoliša, a osobito o krajobraznim i estetskim vrijednostima područja na kojem se groblje nalazi.

Članak 15.

Za izvođenje svih radova na grobnom mjestu (postava klupe, gravura, postava grobne galanterije, postava nadgrobnih elemenata, građevinski i klesarski radovi) potrebna je suglasnost Uprave groblja koja se izdaje prema propisu kojim se uređuju groblja.

Radi osiguranja slobodnog prostora prema okolnim grobnim mjestima i u odnosu na glavnu stazu Uprava groblja odlučuje o maksimalnoj širini i dužini nadgrobnog uređaja koji može biti izgrađen na grobnom mjestu.

Za preuređenje groba u grobnicu potrebno je ishoditi uvjete za gradnju, a za gradnju mauzoleja, kapelice i sličnoga potrebno je ishoditi odobrenje sukladno propisu o gradnji.

**7. Uvjeti, način i mjesto prosipanja kremiranih posmrtnih ostataka umrle osobe**

Članak 16.

Na grobljima u Općini Smokvica nije predviđeno prosipanje kremiranih posmrtnih ostataka umrle osobe.

Urne s pepelom umrlih se pokapaju u grobnice.

**8. Uvjeti i mjerila za plaćanje naknade pri dodjeli grobnog mjesta i godišnje grobne naknade, kao i mogućnost plaćanja godišnje grobne naknade unaprijed**

Članak 17.

Visina godišnje naknade za održavanje groblja i objekata na grobljima iznosi 24,90 eura.

Nije moguće plaćanje godišnje grobne naknade unaprijed.

Cjenik usluga ukopa i ostalih usluga je objavljen na stranici uprave groblja.

**9. Mogućnost da se grobno mjesto dodijeli na korištenje bez obveze premještanja ostataka tijela umrlih osoba u zajedničku grobnicu**

Članak 18.

Upravitelj groblja dodjeljuje grobno mjesto drugom korisniku bez obveze premještanja ostataka tijela umrlih osoba.

**10. Pravila za određivanje naknade za stjecanje opreme i uređaja koji se nalaze na grobnom mjestu bez korisnika grobnog mjesta**

Članak 19.

U slučaju da se radi o napuštenoj imovini kojom upravitelj groblja može slobodno raspolagati, istom se raspolaže kao nekretninom u vlasništvu Općine Smokvica prema Odluci o raspolaganju nekretninama i pokretninama u vlasništvu Općine Smokvica („Službeni glasnik Općine Smokvica“ broj 05/17).

**III. KAZNENE ODREDBE**

Članak 20.

Novčanom kaznom od 100,00 eura kaznit će se za prekršaj fizička osoba:

• korisnik grobnog mjesta ako se ne pridržava odredbe članka 12. stavka 4.

• korisnik grobnog mjesta koji izvodi radove na groblju suprotno odredbama članka 13. ove Odluke.

Članak 21.

Novčanom kaznom u iznosu od 300,00 eura kaznit će se pravna osoba odnosno fizička osoba obrtnik za prekršaj iz članka 13. ove Odluke.

Novčanom kaznom u iznosu od 100,00 eura kaznit će se i odgovorna osoba u pravnoj osobi za prekršaj iz članka 13. ove Odluke.

**IV. PRIJELAZNE I ZAVRŠNE ODREDBE**

Članak 22.

Na dan stupanja na snagu ove odluke prestaju važiti:

- Odluka o groblju KLASA: 021-05/01-01/06, URBROJ: 2138-04/1-01-6-12 od 21. Prosinca 2001. godine).

Članak 23.

Ova odluka stupa na snagu osmog dana od dana objave u "Službenom glasniku Općine Smokvica".

KLASA:

URBROJ:

Smokvica,

PREDSJEDNICA OPĆINSKOG VIJEĆA

Josipa Tomašić

**Obrazloženje Nacrta prijedloga**

**Odluke o grobljima na području Općine Smokvica**

**1. PRAVNI TEMELJ ZA DONOŠENJE AKTA**

U Narodnim novinama br. 78/25 od 9. svibnja 2025. objavljen je novi Zakon o grobljima koji stupa na snagu 17. svibnja 2025. godine. Danom 16. svibnja 2025. u Narodnim novinama br. 80/25 objavljen je Ispravak Zakona o grobljima. Danom stupanja na snagu ovog Zakona prestaje važiti Zakona o grobljima (Narodne novine br. 19/98, 50/12 i 89/17).

Novim Zakonom su uvedena nova pravila u pogledu upravljanja grobljima, vođenja grobnih očevidnika, prava i obveza korisnika i upravitelja, kao i održavanja i financiranja groblja. Stoga je potrebno donijeti potpuno novu Odluku o grobljima, usklađenu s važećim zakonom.

Članak 47. Zakona o grobljima („Narodne novine“ br. 78/25 i 80/25) propisuje da Upravitelj grobljima mora uskladiti svoje poslovanje sa odredbama navedenog Zakona.

**2. OSNOVNA PITANJA KOJA SE DEFINIRAJU OVIM AKTOM**

Ova Odluka detaljno uređuje:

* **premještanje posmrtnih ostataka** (uz suglasnost svih korisnika),
* **produbljenje groba** radi ponovnog ukopa,
* **preslagivanje ostataka unutar grobnice**, čak i prije proteka 20 godina ako su prijašnji ukopi bili u limenim lijesovima,
* te **ukop nepoznatih osoba** i onih bez rodbine.

Nova odluka sadrži odredbu **o uvjetima i mjestu prosipanja kremiranih posmrtnih ostataka.**

Cilj nove Odluke je:

* usklađivanje s odredbama novog Zakona o grobljima
* osiguravanje jedinstvenog i jasnog pravnog okvira za upravljanje i održavanje groblja,
* definiranje postupaka i odgovornosti upravitelja groblja i korisnika grobnih mjesta,
* prilagodba financijskog sustava naknada stvarnim troškovima izražena u eurima,
* uvođenje novih instituta koje predviđa zakon (ukop nepoznatih osoba, premještaj i produbljenje grobova i sl.).

Odluka ima za svrhu **osigurati dostojanstveno, transparentno i učinkovito upravljanje grobljima** na području Općine Smokvica, uz poštovanje zakonskih i etičkih standarda.