PRIJEDLOG

Na temelju članka 39. stavka 2. i 4. Zakona o pomorskom dobru i morskim lukama (NN br. 83/23 dalje: Zakon), članka 5. Uredbe o postupku izdavanja koncesijskog odobrenja na pomorskom dobru (NN br. 36/04, 63/08, 133/13 i 63/14 – dalje: Uredba) i članka 31. Statuta Općine Smokvica („Službeni glasnik Općine Smokvica“ broj 03/09, 22/13, 06/18 i 05/21) Općinsko vijeće Općine Smokvica na svojoj 3. sjednici, održanoj dana 26.studenog 2025. godine, donosi

**Plan upravljanja pomorskim dobrom na području**

**Općine Smokvica od 2025. do 2029. godine**

1. **TEMELJNE ODREDBE**

Članak 1.

Plan upravljanja pomorskim dobrom na području Općine Smokvica za razdoblje 2025. – 2029. godine (dalje u tekstu: Plan upravljanja pomorskim dobrom) uređuje poslove redovnog upravljanja pomorskim dobrom na području Općine Smokvica za propisano razdoblje.

Jedinica lokalne samouprave redovito upravlja pomorskim dobrom na njezinom području i održava ga u općoj upotrebi sukladno Planu upravljanja pomorskim dobrom.

Izrazi koji se koriste u ovom Planu, a imaju rodno značenje odnose se jednako na muški i ženski rod.

Članak 2.

Sukladno čl. 37. st. 1. Zakona o pomorskom dobru i morskim lukama („Narodne novine“, broj: 83/23) (dalje u tekstu: Zakon) poslovi redovnog upravljanja pomorskim dobrom uključuju: redovno održavanje i unaprjeđivanje pomorskog dobra u općoj uporabi, brigu o zaštiti i osiguravanju opće upotrebe pomorskog dobra, gradnju građevina i izvođenje zahvata u prostoru pomorskog dobra koji se prema posebnim propisima kojima se uređuje građenje ne smatraju građenjem, a koji ostaju u općoj uporabi, nadzor nad pomorskim dobrom u općoj uporabi, davanje dozvola na pomorskom dobru, unos podataka o dozvolama na pomorskom dobru u Jedinstvenu nacionalnu bazu podataka pomorskog dobra Republike Hrvatske, nadzor nad ovlaštenicima dozvola na pomorskom dobru radi osiguranja da pomorsko dobro koriste u opsegu i granicama utvrđenim u dozvoli na pomorskom dobru te održavanje reda na pomorskom dobru u općoj upotrebi.

Članak 3.

Sve fizičke i pravne osobe koje koriste pomorsko dobro, građevine i druge objekte na pomorskom dobru koji su trajno povezani s pomorskim dobrom moraju iste koristiti na način da ne isključuju niti ograničuju opću upotrebu pomorskog dobra, odnosno, moraju omogućiti da svatko ima pravo služiti se pomorskim dobrom sukladno njegovoj prirodi i namjeni.

Opća upotreba pomorskog dobra podrazumijeva da svatko ima pravo služiti se pomorskim dobrom sukladno njegovoj prirodi i namjeni.

1. **PLANIRANE AKTIVNOSTI NA POMORSKOM DOBRU I PRIORITETI NJIHOVE REALIZACIJE**

Članak 4.

U smislu ovoga Plana, planirane aktivnosti i prioriteti njihove realizacije na pomorskom dobru uključuju redovno upravljanje pomorskim dobrom na području Općine Smokvica za propisano petogodišnje razdoblje, a u cilju unaprjeđenja i zaštite pomorskog dobra, odnosno:

a) redovno održavanje i unaprjeđivanje pomorskog dobra u općoj upotrebi

b) brigu o zaštiti i osiguravanju opće upotrebe pomorskog dobra

c) gradnju građevina i izvođenje zahvata u prostoru pomorskog dobra koji se prema posebnim propisima kojima se uređuje građenje ne smatraju građenjem i koji su dopušteni u prostoru pomorskog dobra, a koji ostaju u općoj upotrebi

d) nadzor nad pomorskim dobrom u općoj upotrebi

e) davanje dozvola na pomorskom dobru

f) unos podataka o dozvolama na pomorskom dobru u Jedinstvenu nacionalnu bazu podataka pomorskog dobra Republike Hrvatske

g) nadzor nad ovlaštenicima dozvola na pomorskom dobru radi osiguranja da pomorsko dobro koriste u opsegu i granicama utvrđenim u dozvoli na pomorskom dobru

h) održavanje reda na pomorskom dobru u općoj upotrebi.

Prioritet pri realizaciji planiranih aktivnosti na pomorskom dobru za Općinu Smokvica je zaštita pomorskog dobra te njegovo unaprjeđenje što podrazumijeva prvenstveno osigurati nesmetani pristup pomorskom dobru, redovno održavanje pomorskog dobra u smislu popravaka oštećenih šetnica, kabina, tuševa i sl., sprječavanje nezakonitog postupanja, samovlasnog zauzeća, devastacije pomorskog dobra i nezakonitog nasipavanja te uklanjanje nezakonito izgrađenih građevina i drugih zahvata na pomorskom dobru.

Evidentiranje nezakonitih građevina na pomorskom dobru i izrada plana prema kojem će sve građevine koje su nastale iza 2011. godine a koje nisu legalizirane, biti uklonjene.

Planirane aktivnosti su i utvrđenje granica pomorskog dobra.

Članak 5.

Održavanje pomorskog dobra u općoj uporabi provodi se sanacijom nastalih manjih oštećenja na pomorskom dobru, uređenjem plaža i dohranom plažnog materijala na način da se ne mijenja granica kopnenog i morskog dijela pomorskog dobra, čišćenjem i odvozom smeća, postavljanjem posuda za odlaganje smeća na plažama, postavljanje tuševa, ograđivanje plaža plutajućim branama i sl.

Ukoliko se pojavi interes i opravdani razlog za saniranje pomorskog dobra od strane fizičke osobe (saniranje rive, pristupnog mosta i sl.) odluku o tome da fizička osoba o svom trošku, a u ime i za račun Općine Smokvica izvrši određene radnje za sanaciju pomorskog dobra, može donijeti načelnik, uz suglasnost lučke kapetanije i poštivanje svih zakonskih propisa.

Članak 6.

Potrebno je izraditi plan dohranjivanja plaža koji će isključiti nasipavanje i prekomjerno dohranjivanje radi uništavanje raznolikosti.

Nasipavanje mora ljudskom radnjom i odlaganje materijala na morsku obalu ili u more nisu dopuštene (od iskopa, rušenja objekata, otpadnog materijala).

Nasipavanje mora se smatra građenjem i može se izvoditi samo unutar građevinskog područja i u okviru zahvata za koje je potrebno ishoditi građevinsku dozvolu i dokumentaciju vezanu za zaštitu okoliša (zbog građenja ili proširenja luke, građenje lukobrana i sl.) a sve u skladu s uredbom Vlade Republike Hrvatske kojom se uređuje gradnja građevina i izvođenje zahvata u prostoru koji se prema propisima kojima se uređuje građenje ne smatraju građenjem, a koji su dopušteni na prostoru pomorskog dobra.

Članak 7.

Utvrđuje se obveza Jedinstvenog upravnog odjela i Krublić d.o.o. Smokvica da prema potrebi osigura dohranjivanje plaža, strojno i ručno poravnanje i uređenje podloga na istima, koje se javlja uslijed nepovoljnog djelovanja morskih struja.

1. **IZVORI SREDSTAVA ZA REALIZACIJU PLANIRANIH AKTIVNOSTI NA POMORSKOM DOBRU**

Članak 8.

Sredstva za realizaciju planiranih aktivnosti na pomorskim dobrom jesu:

-sredstva od naknada za koncesije,

-sredstva od naknada za posebnu upotrebu,

- sredstva od naknada za dozvole na pomorskom na području Općine Smokvica

-sredstva koja se osiguravaju iz proračuna Općine Smokvica

-sredstva iz državnog proračuna,

-sredstva od novčanih kazni naplaćenih za prekršaje propisane Odlukom o redu na pomorskom dobru

1. **PLAN ODRŽAVANJA POMORSKOG DOBRA U OPĆOJ UPOTREBI**

Članak 9.

U 2025. godini planiraju se sljedeći troškovi vezani za pomorsko dobro:

|  |  |
| --- | --- |
| Aktivnosti redovnog održavanja pomorskog dobra | Planirani iznos |

|  |  |  |  |
| --- | --- | --- | --- |
| 1. | Uređenje i održavanje obale, mora i podmorja | 5.000,00 | |
| 2. | Sadnja i održavanje zelenila | 2.000,00 | |
| 3. | Postavljanje zaštitnih brana za kupače na uređenim plažama | 2.000,00 | |
| 4. | Postavljanje kontejnera i košarica za smeće na uređenim plažama | 500,00 | |
| UKUPNO: | | 9.500,00 |

1. **PLAN GRADNJE NA POMORSKOM DOBRU**

Članak 10.

Plan gradnje na pomorskom dobru može uključivati isključivo gradnju građevina koje ostaju u općoj upotrebi.

|  |  |
| --- | --- |
| Aktivnosti gradnje na pomorskom dobru | Planirani iznos |
| 1. Gradnja i održavanje šetnica u cilju osiguranja pristupa moru i uz more | 2.000,00 |
| 1. Uklanjanje privezišta, molova, gatova, sunčališta, istezališta, lokobrana, riva i drugih građevina, kao i građevina u lukama i drugih samostalnih infrastrukturnih objekata, koje nisu vidljive na DOF-u 5/2011 | 3.000,00 |
| 1. Uklanjanje nezakonitih nasipa | 3.000,00 |
| 1. Uklanjanje nezakonitih sidrenih blokova, lanaca konopa i plutača za privez brodova | 2.000,00 |
| UKUPNO: | 10.000,00 |

1. **PLAN DAVANJA DOZVOLA NA POMORSKOM DOBRU**

Članak 11.

Dozvola na pomorskom dobru je upravni akt kojim se ovlašteniku daje vremenski ograničeno pravo na obavljanje djelatnosti na pomorskom dobru, kojom se ne ograničava niti isključuje opća upotreba pomorskog dobra, a za obavljanje djelatnosti može služiti isključivo jednostavna građevina koja se prema propisima kojima se uređuje građenje ne smatra građenjem, izvedena u skladu s posebnim propisima kojima se uređuje zaštita prirode, prostornim planom i uredbom iz članka 14. st. 4. t. 11. Zakona.

Dozvole na pomorskom dobru davat će se na rok od dvije do pet godina.

Iznimno od stavka 2. ovoga članka, dozvola na pomorskom dobru može se dati na zahtjev na rok do 20 dana za obavljanje privremene ili prigodne djelatnosti, samo jednom u kalendarskoj godini (kulturne, komercijalne, sportske priredbe, snimanje komercijalnog programa i sl.), uz mogućnost ograničenja opće upotrebe u smislu ograđivanja i naplate ulaska.

Dozvola na pomorskom dobru može se dati za obavljanje sljedećih djelatnosti na pomorskom dobru:

6.1. iznajmljivanje opreme za rekreaciju i sport primjerice: iznajmljivanje plovila, iznajmljivanje plažne opreme, iznajmljivanje prijevoznih sredstava na osobni i električni pogon

6.2. ugostiteljska djelatnost pripreme i usluživanje pića i hrane:

a) iz objekta

b) korištenjem šanka na otvorenom s točionikom

c) korištenjem nepokretnog vozila ili priključnog vozila

d) pružanjem usluga na klupi

e) pružanjem usluga na kolicima ili sličnim napravama

6.3. obrazovanje, podučavanje i vođenje u području sporta i rekreacije primjerice škola vaterpola, ronjenja, jedrenja i slično

6.4. trgovine na malo izvan prodavaonica

a) prodaja putem objekta

b) korištenjem nepokretnog vozila ili priključnog vozila

c) prodaja na štandovima

d) prodaja na klupama

e) pokretna prodaja putem kolica

f) pokretna prodaja putem pokretnih prodavača

g) prodaja putem automata

h) novčarske usluge putem bankomata

6.5. zabavne i rekreacijske djelatnosti

a) usluge vuče plovilom u svrhu zabave primjerice:

skijanje na vodi, vuča padobrana i slično,

b) usluge sportskih zabavnih parkova na otvorenom prostoru, primjerice odbojka na pijesku, teren za boćanje, vodeni ili kopneni zabavni park za djecu, trampolini i slično

6.6. djelatnosti za njegu i održavanje tijela primjerice masaža, tetoviranje i slično

6.7. privremenu ili prigodnu djelatnost primjerice vjenčanja, ribarske večeri, koncerti i slično.

6.8. djelatnost agencija za promidžbu postavljanjem reklama na otvorenom prostoru i putem info pulta.

Na području Općine Smokvica u razdoblju 2025.-2029. godine planira se davanje dozvola za slijedeće djelatnosti na dijelovima pomorskog dobra (mikrolokacijama):

1. **PLAŽA ŽAL**

|  |  |  |  |  |  |  |
| --- | --- | --- | --- | --- | --- | --- |
| Broj lokacije | Djelatnost | Sredstvo | Broj sredstava | Broj dozvola | Rok | Kat. čestica |
| 1.1. | Iznajmljivanje plažne opreme | Suncobrani, ležaljke | 20 | 1 | 2 | 4154/1 |
| 1.2. | Iznajmljivanje plovila | Kajak, sup, daska za jedrenje | 10 | 1 | 2 | 4151/1 |
| 1.3. | Djelatnost reklamiranja na otvorenom prostoru | Pult | 1 | 1 | 2 | 4151/1 |



1. **PLAŽA PINČENA**

|  |  |  |  |  |  |  |
| --- | --- | --- | --- | --- | --- | --- |
| Broj lokacije | Djelatnost | Sredstvo | Broj sredstava | Broj dozvola | Rok | Kat. čestica |
| 2.1. | Iznajmljivanje plažne opreme | Suncobrani, ležaljke | 10 | 1 | 2 | 4163/138 |




1. **PLAŽA ISTRUGA**

|  |  |  |  |  |  |  |
| --- | --- | --- | --- | --- | --- | --- |
| Broj lokacije | Djelatnost | Sredstvo | Broj sredstava | Broj dozvola | Rok | Kat. čestica |
| 3.1. | Iznajmljivanje plovila | Kajak, sup, daska za jedrenje | 10 | 1 | 2 | 4162 |
| 3.2. | Iznajmljivanje plažne opreme | Suncobrani, ležaljke | 20 | 1 | 2 | 4162 |
| 3.3. | Ugostiteljska djelatnost pripreme i posluživanja hrane i pića iz objekta | Montažni objekt | 1 | 1 | 2 | 4162 |



1. **PLAŽA BLACA**

|  |  |  |  |  |  |  |
| --- | --- | --- | --- | --- | --- | --- |
| Broj lokacije | Djelatnost | Sredstvo | Broj sredstava | Broj dozvola | Rok | Kat. čestica |
| 4.1. | Iznajmljivanje plažne opreme | Suncobrani, ležaljke | 10 | 1 | 2 | 3 |



Članak 12.

Uvjeti obavljanja djelatnosti za djelatnost iznajmljivanja plovila na vodomlazni pogon i vuče plovilom u svrhu zabave uključuju:

a) dužnost pridržavanja uvjeta sigurnosti plovidbe koje utvrđuje nadležna lučka kapetanija,

b) dužnost ne približavanja na udaljenost od 50 metara od zaštitne plutajuće brane uređene plaže, odnosno 150 metara od obale neuređene plaže,

c) dužnost postavljanja i održavanja sigurnosnog koridora označenog plutajućim branama.

Uvjeti obavljanja djelatnosti za djelatnost iznajmljivanja plažne opreme uključuju:

a) dužnost držanja plažne opreme (suncobrani, ležaljke, ronilačka opreme, oprema za plivanje i sl.) uredno složene i smještene na dijelu pomorskog dobra koje je dozvolom na pomorskom dobru određeno za njihov smještaj i izdavanje kada nisu iznajmljene korisniku,

b) dužnost spremanja plažne opreme na dio pomorskog dobra koje je dozvolom na pomorskom dobru određeno za njihov smještaj i izdavanje kada korisnik prestane koristiti plažnu opremu,

c) dužnost redovitog održavanja i čišćenja pomorskog dobra na kojem se izdaje dozvola,

d) dužnost ostavljanja slobodnog pojasa od minimalno 6 metara od crte srednjih viših visokih voda mjereno vodoravno, osim tamo gdje prostorne mogućnosti i prirodna konfiguracija terena na pomorskom dobru zahtijevaju da to bude manje slijedom čega će se isto utvrditi naknadno za svaku pojedinu mikrolokaciju.

Uvjeti obavljanja djelatnosti za djelatnost ugostiteljske djelatnosti u restoranima, barovima, i objektima jednostavnih usluga, uključuju:

a) obvezu priključka na vodovod i odvodnju, a ako te mogućnosti nema, obvezu postavljanja spremnika za vodu i odvodnju,

b) obvezu redovnog održavanja i čišćenja objekta i pomorskog dobra na koje se izdaje dozvola.

c) za obavljanje djelatnosti ugostiteljstva ovlaštenik dozvole na pomorskom dobru za plažni objekt mora ishoditi rješenje o minimalnim uvjetima pružanja usluga, sukladno posebnim propisima.

1. **PLAN NADZORA OVLAŠTENIKA DOZVOLA NA POMORSKOM DOBRU**

Članak 13.

Ovlaštenik dozvole na pomorskom dobru može obavljati djelatnost na pomorskom dobru samo u opsegu i pod uvjetima utvrđenim u dozvoli na pomorskom dobru.

Ovlaštenik dozvole na pomorskom dobru nema pravo sklapati ugovore s trećim osobama na temelju kojih bi treće osobe obavljale djelatnost ili dio djelatnosti iz dozvole, niti ga davatelj dozvole može na to ovlastiti. Zabrana se ne odnosi na najam, posudbu i sl. samih sredstava kojima se obavlja djelatnost iz dozvole na pomorskom dobru.

Ovlaštenik dozvole vodi brigu o dijelu obale, odnosno pomorskog dobra na kojem je stečeno pravo obavljanja djelatnosti putem dozvola, tj. dužan je obavljati čišćenje i osiguranje odvoza smeća.

Ovlaštenik dozvole dužan je izvršiti osiguranje od svih mogućih slučajeva štete koji bi mogle nastati uslijed obavljanja odobrene mu djelatnosti, te svoju odgovornost prema trećima uslijed mogućih šteta prouzročenih predmetima ili njegovom djelatnošću.

Članak 14.

Na dijelu pomorskog dobra na kojem je utvrđeno lučko područje te na dijelu pomorskog dobra koje je dano u koncesiju ne može se dati dozvola na pomorskom dobru.

Odredbom članka 2. stavak 2. Pravilnika o jednostavnim i drugim građevinama i radovima („Narodne novine“, br. 112/17, 34/18, 36/19, 98/19,31/20,74/22 i 155/23) propisano je da bez građevinske dozvole i glavnog projekta u skladu s odlukom nadležnog tijela jedinice lokalne samouprave prema propisima kojima se uređuje komunalno gospodarstvo na javnoj površini može se graditi: „ Kiosk i druga građevina gotove konstrukcije tlocrtne površine do 15 m2 u skladu s tipskim projektom za kojega je doneseno rješenje na temelju članka 77. Zakona o gradnji ili tehnička ocjena sukladno posebnom zakonu“

Odredbom članka 14. stavka 2. Zakona o ugostiteljskoj djelatnosti („Narodne novine“, br. 85/15, 121/16, 99/18, 25/19, 98/19, 32/20, 42/20,126/21 i 152/24) propisano je kako ugostiteljski objekti u kiosku, nepokretnom vozilu, na klupi, kolicima i sličnim napravama opremljenim za pružanje usluga ne mogu biti na udaljenosti manjoj od 100 m od postojećeg ugostiteljskog objekta u građevini ili poslovnom prostoru.

Ugostiteljski štekati mogu biti izrađeni samo na montažno-demontažni način od drvene konstrukcije, a iste nije dozvoljeno izgraditi zidanjem ili nasipavanjem podloge, kao što nije dozvoljeno ni ukopavanjem mijenjati zatečenu podlogu.

Ležaljke moraju biti udaljene minimalno 2 metra od mora. Ležaljke jednog ovlaštenika dozvole od ležaljki drugog ovlaštenika dozvole moraju biti udaljene 5 metara.

Ležaljke i ostala oprema ne smiju ometati korištenje plaže kao općeg dobra. Zabranjeno je postavljanje ležaljki i suncobrana na površini cijele plaže prije iznajmljivanja, moraju biti složene na određeno mjesto te se nakon iznajmljivanja moraju postaviti na to određeno mjesto na plaži.

Ležaljke koje se iznajmljuju trebaju biti uporabljive, a one koje to nisu ne smiju biti na mjestu za iznajmljivanje.

Prema posebnoj Odluci Načelnika odrediti će se lokacije uvala koje nemaju vez na kojima je dozvoljeno držanje barki lokalnom stanovništvu na zahtjev vlasnika barki (barke moraju biti registrirane).

1. **PLAN PROVOĐENJA NATJEČAJA ZA DAVANJE DOZVOLA NA POMORSKOM DOBRU**

Članak 15.

Sukladno čl. 71. Zakona, dozvole na pomorskom dobru daju se na temelju javnog natječaja na rok od dvije do pet godina, a iznimno se na zahtjev mogu dati na rok do 20 dana za obavljanje privremene ili prigodne djelatnosti, samo jednom u kalendarskoj godini (kulturne, komercijalne, sportske priredbe, snimanje komercijalnog programa i sl.)

Dozvola na pomorskom dobru može se dati gospodarskom subjektu koji je registriran za obavljanje gospodarske djelatnosti za koju je podnio ponudu na javnom natječaju.

Dozvola na pomorskom dobru može se dati samo za obavljanje djelatnosti i korištenje pomorskog dobra manjeg značaja.

Dozvola na pomorskom dobru ne može se dati ponuditelju koji je koristio pomorsko dobro bez valjane pravne osnove i/ili uzrokovao štetu na pomorskom dobru.

Članak 16.

Načelnik Općine Smokvica dužan je do 1. veljače tekuće godine objaviti javni natječaj za dodjelu dozvola na pomorskom dobru u „Službenom glasniku“ Općine Smokvica, internetskim stranicama Općine Smokvica, oglasnoj ploči Općine Smokvica i najmanje u jednom dnevnom listu.

Na temelju zaprimljenih ponuda na javnom natječaju, na temelju odluke Općinskog vijeća Općine Smokvica, rješenje o davanju dozvole na pomorskom dobru najpovoljnijem ponuditelju donosi načelnik, sve sukladno čl. 71. Zakona.

Članak 17.

Tekst Javnog natječaja iz članka 15. ovoga Plana mora sadržavati slijedeće:

a) odredbu da se dozvola na pomorskom dobru može dati samo gospodarskom subjektu koji je registriran za obavljanje gospodarske djelatnosti za koju podnosi ponudu,

b) naziv i redni broj mikrolokacije, oznaku djelatnosti, vrstu sredstava i njihovu količinu/površinu ,broj dozvola i rok na koji se izdaju sukladno tabelarnom pregledu iz članka 11.stavak. 5. Plana i grafičkom prikazu iz Priloga 1 Plana,

c) početni iznos naknade za dozvolu na pomorskom dobru,

d) vrijeme trajanja dozvole na pomorskom dobu,

e) mjesto i vrijeme javnog otvaranja ponuda,

f) vrstu i iznos jamstva za ozbiljnost ponude kojeg treba dostaviti svaki ponuditelj, kao i podatke o računu u korist kojeg se uplaćuje jamstvo,

g) rok za podnošenje ponude na natječaj,

h) rok u kojem je odabrani ponuditelj dužan započeti obavljanje djelatnosti,

i) obvezu odabranog ponuditelja da o svom trošku ishodi suglasnost za objekt u kojem će se obavljati djelatnost sukladno podzakonskom aktu kojim se uređuju jednostavne i druge građevine i radovi ( za sredstvo: kiosk, montažni objekt -do 12 m2),

j) naznaku da se najpovoljnijom ponudom smatra ona ponuda koja uz ispunjavanje uvjeta iz Javnog natječaja ostvari najveći broj bodova prema kriterijima ocjenjivanja ponuda u natječaju, k) obvezu ponuditelja da dostavi instrumente osiguranja naplate naknade za dozvolu na pomorskom dobru za naknadu štete koja može nastati zbog neispunjenja obveza iz dozvole na pomorskom dobru te za korištenje dozvole na pomorskom dobru preko mjere,

l) odredbu da na natječaju ne može sudjelovati ponuditelj: - koji je koristio pomorsko dobro bez valjane pravne osnove i/ili uzrokovao štetu na pomorskom dobru, - koji ima dospjelih obveza temeljem javnih davanja, - koji ima nepodmiren dug prema Općini po bilo kojem osnovu, osim ako je sa Općinom regulirao plaćanje duga ili kada ponuditelj istodobno prema Općini ima dospjelo nepodmireno potraživanje u iznosu koji je jednak ili veći od duga ponuditelja.

Tekst Javnog natječaja može sadržavati i druge uvjete i podatke u svezi davanja dozvole na pomorskom dobu.

Članak 18.

Javni natječaj za davanje dozvola na pomorskom dobru provodi Povjerenstvo za dodjelu dozvola na pomorskom dobru (u daljnjem tekstu: Povjerenstvo) čije članove imenuje načelnik Općine Smokvica posebnom odlukom na vrijeme od 2 godine.

Članovi Povjerenstva ne mogu biti ovlaštenici dozvola na pomorskom dobru Općine Smokvica, kao ni s njima povezane osobe u smislu čl. 49. st. 1. Općeg poreznog zakona (Narodne novine br. 115/16, 106/18, 121/19, 32/20, 42/20,114/22 i 152/24).

Smatra se da postoji odnos povezanih osoba i između ovlaštenika dozvole na pomorskom dobru i: njegovog bračnog druga, njegovog krvnog srodnika u ravnoj liniji, u pobočnoj liniji do četvrtog stupnja, po tazbini do istog stupnja bez obzira je li brak prestao ili nije, posvojitelja, posvojenika, skrbnika, osobe pod skrbništvom, staratelja, osobe pod starateljstvom, te osobe koja s njime živi u zajedničkom kućanstvu.

Pravila iz ovog članka odnose se i na nositelje prava koncesijskih odobrenja.

Članak 19.

Povjerenstvo ima tri člana te isti broj zamjenika.

Administrativne poslove za Povjerenstvo obavlja Jedinstveni upravni odjel Općine Smokvica.

Članak 20.

Povjerenstvo obavlja poslove provođenja javnog natječaja, pripreme dokumentacije, prikupljanja i otvaranja ponuda.

O otvaranju i ocjeni ponuda s prijedlogom odluke o odabiru najpovoljnijeg ponuditelja, Povjerenstvo je dužno sastaviti zapisnik.

Članak 21.

Povjerenstvo je prije otvaranja ponuda, dužno utvrditi koliko je ponuda, odnosno jesu li iste pravodobne. Ponude koje nisu predane u za to propisanom roku, neće se uzeti u razmatranje u daljnjem tijeku postupka.

Nakon što je utvrdilo koje su ponude predane u za to propisanom roku, Povjerenstvo će pristupiti otvaranju pristiglih ponuda, prema redoslijedu njihova zaprimanja.

Članak 22.

Povjerenstvo je dužno razmotriti pravodobne ponude i utvrditi sadržavaju li iste sve podatke i dokumentaciju propisanu u javnom natječaju (potpune ponude).

Ponude koje nisu potpune neće se uzeti u obzir prilikom utvrđivanja najpovoljnije ponude.

Članak 23.

Povjerenstvo je dužno utvrditi rang listu ponuditelja čije su ponude pravodobne i potpune, i to na način da je najviše rangirani onaj ponuditelj čija je ponuda ocijenjena s najvećim brojem bodova.

Zapisnik iz čl. 20. st. 2 ovoga Plana, Povjerenstvo je dužno dostaviti načelniku Općine Smokvica.

Zapisnik potpisuju svi prisutni članovi Povjerenstva.

Sastavni dio Zapisnika čine zaključci Povjerenstva po pojedinim točkama, osobito po pitanju pravodobnosti, potpunosti ponuda i bodovanja pojedinih kriterija iz ovog Plana, odnosno rang lista ponuditelja.

Članak 24.

Najpovoljnijim ponuditeljem smatra se ponuditelj čija ponuda prikupi najviše bodova, uz uvjet da ispunjava i sve druge uvjete javnog prikupljanja ponuda.

U slučaju odustanka prvog najpovoljnijeg ponuditelja, najpovoljnijim ponuditeljem smatra se prvi sljedeći najviše rangirani ponuditelj uz uvjet da ispunjava i sve druge uvjete javnog prikupljanja ponuda.

U slučaju da u javnom prikupljanju ponuda dva ili više ponuditelja prikupe isti broj bodova, a ispunjavaju sve uvjete javnog natječaja, Povjerenstvo će te ponuditelje pozvati da najkasnije u roku od tri (3) dana od primitka poziva dostave nove ponude.

Ako ponuditelji iz prethodnog stavka ovog članka ne dostave nove ponude, najpovoljnijom ponudom smatrati će se ona koja je ranije zaprimljena.

Članak 25.

Odluku o odabiru najpovoljnijeg ponuditelja, odnosno odluku o poništenju javnog natječaja, na prijedlog Načelnika Općine Smokvica, donosi Općinsko vijeće Općine Smokvica.

Članak 26.

Na temelju zaprimljenih ponuda na javnom natječaju, na temelju odluke Općinskog vijeća Općine Smokvica, rješenje o davanju dozvole na pomorskom dobru najpovoljnijem ponuditelju donosi Načelnik Općine Smokvica.

Članak 27.

Rok za podnošenje ponuda za dodjelu dozvola na pomorskom dobru propisat će se tekstom javnog natječaja, a isti ne smije biti kraći od 15 radnih dana od dana objave natječaja.

Pravo podnošenja ponude, odnosno prijave za sudjelovanje na javnom natječaju, imaju sve fizičke osobe državljani Republike Hrvatske i državljani država članica Europske unije, kao i sve pravne osobe koje imaju registrirano sjedište u Republici Hrvatskoj, odnosno nekoj od država članica Europske unije.

Članak 28.

Prikupljanje pisanih ponuda provodi se dostavom putem preporučene pošte ili neposrednom predajom u prijemnoj pisarnici Općine Smokvica, u zatvorenoj omotnici uz naznaku:

« ZA NATJEČAJ ZA DODJELU DOZVOLE NA POMORSKOM DOBRU– NE OTVARAJ».

Ponuda za dodjelu dozvole podnosi se za jednu ili više djelatnosti u odnosu na pojedinu mikrolokaciju. U zahtjevu je potrebno izrijekom naznačiti ime mikrolokacije i redni broj djelatnosti za koje se ponuda podnosi sukladno tabelarnom prikazu iz Priloga 1. ovoga Plana.

U ponudi je potrebno definirati točan broj sredstava za koji se ponuda podnosi, u suprotnom će se smatrati da je zahtjev podnesen za ukupan broj sredstava.

Ponuda koja je podnesena za više mikrolokacija ili iz koje nije moguće odrediti za koje mikrolokacije, djelatnosti i sredstva se ista podnosi, smatrat će se neurednom te se neće uzeti u razmatranje.

Članak 29.

Pisana ponuda za dodjelu dozvole na pomorskom dobru mora sadržavati:

1. Izvod iz sudskog registra trgovačkog suda ili obrtnica ili izvod iz registra udruga ili odobrenje nadležnog tijela za obavljanje djelatnosti – sve ne starije od 3 mjeseca od datuma podnošenja ponude,

2. osnovni podaci o ponuditelju (ime i prezime odnosno tvrtka ili naziv, adresa prebivališta i boravišta odnosno sjedišta i OIB) te e-mail adresa i broj mobitela ponuditelja odnosno osobe ovlaštene za zastupanje ponuditelja ako se radi o pravnoj osobi,

3. naznaku lokacije i redni broj lokacije na koju se ponuda odnosi i ponuđenu naknadu za dozvolu,

4. jamstvo za ozbiljnost ponude u visini od 50% početnog godišnjeg iznosa dozvole na pomorskom dobru,

5. dokaz o sposobnosti brodice za plovidbu (samo u slučajevima kad se odobrenje traži za obavljanje djelatnosti sa brodicom),

6. dokaz o vlasništvu sredstava s kojima obavlja djelatnost na pomorskom dobru ili dokaz o pravnoj osnovi korištenja sredstava koja nisu u vlasništvu podnositelja zahtjeva,

7. broj sredstava za djelatnost iznajmljivanja plovila (uključujući pedaline, sandoline, daske na jedra i sl. )

8. Dokaz o tome da će ponuditelj upotrebljavati opremu i prateće instalacije i pružati usluge koje koriste ekološki prihvatljive materijale ili izjavu da isto neće upotrebljavati ili neće pružati navedene usluge.

9. Dokaz da će ponuditelj upotrebljavati opremu i prateću instalaciju koje koriste i predmete s certifikatom kvalitete prema europskim propisima ili izjavu da to nema.

10. Dokaz o prethodnom iskustvu i dobrom i odgovornom obavljanju djelatnosti odnosno korištenju pomorskog dobra ili izjavu da to nema,

11. za kiosk, montažni objekt do 12 m² i pripadajuću terasu tehnički opis sa detaljnim opisom primijenjenih materijala i opisom opreme terase, sa situacijom u mjerilu 1:500,

12. Potvrda Jedinstvenog upravnog odjela Općine Smokvica da nema dospjelih, a nepodmirenih dugovanja, (ne stariju od 30 dana od dana podnošenja)

13. Potvrda T.D. Krublić d.o.o. da nema dospjelih, a nepodmirenih dugovanja (ne stariju od 30 dana od dana podnošenja ponude) po bilo kojem osnovu.

14. Obvezu ponuditelja da dostavi instrumente osiguranja naplate naknade za dozvolu na pomorskom dobru, za naknadu štete koja može nastati zbog neispunjenja obveza iz dozvole na pomorskom dobru te za korištenje dozvole na pomorskom dobru preko mjere.

15. Odredbu da na natječaju ne može sudjelovati ponuditelj:

- koji je koristio pomorsko dobro bez valjane pravne osnove i/ili uzrokovao štetu na pomorskom dobru,

- koji ima dospjelih obveza temeljem javnih davanja,

- koji ima nepodmiren dug prema Općini po bilo kojoj osnovi, osim ako je sa Općine regulirao plaćanje duga ili kada ponuditelj istodobno prema Općini ima dospjelo nepodmireno potraživanje u iznosu koji je jednak ili veći od duga ponuditelja,

- koji ima nepodmiren dug prema T.D. Krublić d.o.o.

Članak 30.

Instrumenti osiguranja iz članka 29. stavka 14. su:

1. Jedna ili više bjanko zadužnica ovjerenih od javnog bilježnika u visini do minimalno dvostrukog iznosa naknade za dozvolu na pomorskom dobru, kojom ovlaštenik dozvole na pomorskom dobru daje suglasnost da se može provesti prisilna ovrha na svim njegovim računima i njegovoj cjelokupnoj pokretnoj i nepokretnoj imovini, a radi naplate dospjele, a nenaplaćene naknade za dozvolu na pomorskom dobru, te za naknadu štete koja može nastati zbog neispunjenja obveza iz dozvole na pomorskom dobru, za korištenje dozvole na pomorskom dobru preko mjere te radi naplate eventualnih troškova ovrhe.

2. Izjava kojom se daje suglasnost pomorskom redaru za uklanjanje i odvoz na deponij svih predmeta i stvari bez provedenog upravnog postupka, ukoliko se nalaze izvan odobrene lokacije,

3. Izjava kojom se daje suglasnost pomorskom redaru za uklanjanje i odvoz na deponij svih predmeta i stvari bez provedenog upravnog postupka ako se predmeti i stvari nalaze na lokaciji nakon isteka ili ukidanja dozvole na pomorskom dobru,

4. izjava kojom se daje suglasnost pomorskom redaru za uklanjanje i odvoz na deponij svih predmeta i stvari bez provedenog upravnog postupka ako se predmeti i stvari nalaze na lokaciji dozvole te ukoliko se na lokaciji postavljaju predmeti i stvari koje nisu odobrene dozvolom na pomorskom dobru.

**8.1. NAČIN OCJENJIVANJA PONUDA ZAPRIMLJENIH NA NATJEČAJU ZA DAVANJE DOZVOLA**

Članak 31.

Ponude zaprimljene na natječaju za davanje dozvola na pomorskom dobru sukladno ovom Planu, ocjenjivat će se na način da pojedina ponuda može biti ocijenjena sa maksimalno 100 bodova prema sljedećim kriterijima: a. ponuđeni iznos naknade za dozvolu na pomorskom dobru – do najviše 60% ocjene ponude, b. prethodno iskustvo i dobro i odgovorno obavljanje djelatnosti, odnosno korištenje pomorskog dobra - do maksimalno 10% ocjene ponude c. upotreba opreme i pratećih instalacija i pružanje usluga koje koriste materijale i predmete s certifikatom kvalitete prema europskim propisima - do maksimalno 10% ocjene ponude, d. upotreba opreme i pratećih instalacija i pružanje usluga koje koriste ekološki prihvatljive materijale - do maksimalno 20% ocjene ponude.

Ponude zaprimljene na javnom natječaju za davanje dozvola na pomorskom dobru sukladno ovom planu ocjenjivat će se na način da pojedina ponuda može biti ocijenjena sa najviše 100 (stotinu) bodova razmjerno kriterijima iz članka 31. ovog Plana.

Broj bodova, temeljem ostalih kriterija utvrditi će se u odnosu na pravila iz natječaja odnosno natječajne dokumentacije kojom će se detaljno propisati uvjeti te način bodovanja pojedinih sastavnica kriterija u odnosu na sredstva kojima se obavlja djelatnost na pomorskom dobru koja je predmet natječaja.

U slučaju da pojedini ponuditelj nije dostavio dokaze da ispunjava jedan ili više kriterija, za taj mu se kriterij ili kriterije neće dodijeliti bodovi.

Članak 32.

Povjerenstvo je obvezno razmotriti pojedinačno svaki od propisanih kriterija i uvjeta, te o tome zapisnički donijeti obrazloženu odluku.

Članak 33.

Ponuditelj koji podnosi prijavu na natječaj za davanje dozvole na pomorskom dobru mora ispunjavati sljedeće uvjete:

a. da je registriran za djelatnost za koju podnosi prijavu na natječaj,

b. da nema dospjelih obveza temeljem javnih davanja

c. da nije koristio pomorsko dobro bez valjane pravne osnove i/ili uzrokovao štetu na pomorskom dobru.

Odluka o odabiru najpovoljnijeg ponuditelja za dodjelu dozvola donosi se u roku od 30 (trideset) dana od dana isteka roka za dostavu ponuda.

Članak 34.

Ovlaštenik dozvole na pomorskom dobru može obavljati djelatnost na pomorskom dobru samo u opsegu i pod uvjetima utvrđenim u dozvoli na pomorskom dobru.

Ovlaštenik dozvole na pomorskom dobru nema pravo sklapati ugovore s trećim osobama na temelju kojih bi treće osobe obavljale djelatnost ili dio djelatnosti iz dozvole, niti ga davatelj dozvole može na to ovlastiti.

Zabrana iz stavka 2. ovoga članka ne odnosi se na najam, posudbu i sl. samih sredstava kojima se obavlja djelatnost iz dozvole na pomorskom dobru.

Davatelj dozvole na pomorskom dobru dužan je brinuti se o tome da se pomorsko dobro koristi u opsegu i granicama utvrđenim u dozvoli na pomorskom dobru.

Davatelj dozvole na pomorskom dobru dužan je osigurati da ovlaštenik dozvole na pomorskom dobru ne ograničava opću upotrebu pomorskog dobra.

Dio obale, odnosno pomorskog dobra za koji se izdala dozvola, održava i čisti ovlaštenik dozvole na pomorskom dobru.

Ovlaštenik dozvole na pomorskom dobru dužan je uvažiti opći interes i značaj pomorskoga dobra, propise o sigurnosti plovidbe, zaštiti okoliša i reda na pomorskom dobru.

Ako utvrdi da se pomorsko dobro koristi izvan opsega i uvjeta utvrđenih u dozvoli na pomorskom dobru i/ili da ovlaštenik dozvole na pomorskom dobru ograničava opću upotrebu, davatelj dozvole na pomorskom dobru dužan je donijeti rješenje o ukidanju dozvole na pomorskom dobru.

1. **PLAN NADZORA OVLAŠTENIKA DOZVOLA NA POMORSKOM DOBRU**

Članak 35.

Red na pomorskom dobru, u smislu cjelovitog sustava mjera i radnji kojima se osigurava zaštita i održavanje pomorskog dobra u općoj uporabi, propisan je Odlukom o redu na pomorskom dobru Općine Smokvica ( „Službeni glasnik Općine Smokvica broj: 4/23), a komunalno – pomorsko – prometni redar Općine Smokvica ima ovlasti obavljanja nadzora nad provedbom odluke o redu na pomorskom dobru.

Članak 36.

Komunalno – pomorsko – prometni redar Općine Smokvica vršit će kontrolu poštivanja opsega i granica korištenja pomorskog dobra utvrđenim u rješenju o davanju dozvole na pomorskom dobru najmanje jednom mjesečno.

Ukoliko utvrde da se pomorsko dobro koristi izvan opsega i uvjeta utvrđenih u dozvoli na pomorskom dobru i/ili da ovlaštenih dozvole na pomorskom dobru ograničava opću upotrebu, izvršno tijelo jedinice lokalne samouprave će donijeti rješenje o ukidanju dozvole na pomorskom dobru, sve sukladno čl. 72. st. 6. Zakona.

1. **ZAVRŠNE ODREDBE**

Članak 37.

Za Nacrt Plana upravljanja pomorskim dobrom na području Općine Smokvica provest će se javno savjetovanje s zainteresiranom javnošću.

Plan upravljanja pomorskim dobrom na području Općine Smokvica sukladno čl. 39. st. 4. Zakona dostavlja se nadležnom tijelu Dubrovačko-neretvanske županije i nadležnoj lučkoj kapetaniji radi dobivanja suglasnosti.

Prethodnu suglasnost upravnog odjela u jedinici područne (regionalne)samouprave u čijem su djelokrugu poslovi zaštite okoliša i prirode, zatražit će se prema potrebi, kad se odluči koje će se i kada plaže dohranjivati.

Po ishođenoj suglasnosti od javnopravnog tijela nadležnog za prostorno planiranje i gradnju, Plan upravljanja pomorskim dobrom na području Općine Smokvica objavit će se u „Službenom glasniku Općine Smokvica“.

Koncesijska odobrenja izdana temeljem Uredbe o postupku davanja koncesijskih odobrenja na pomorskom dobru („Narodne novine“ broj 36/04, 63/08, 133/13 i 63/14) ostaju na snazi do isteka roka na koji su izdani.

Članak 38.

Ovaj Plan stupa na snagu osmog dana od dana objave u „Službenom glasniku Općine Smokvica“ i mrežnoj stranici.

KLASA:

URBROJ:

U Smokvici, \_ \_ 2025. godine

Predsjednica Općinskog vijeća

Josipa Tomašić